गत पुस ७ गते सम्पन्न कम्पनीको २३औं साधारणसभाले शेयरधनीलाई १० दशमलव १९२ प्रतिशत बोनस शेयर र उक्त बोनसमा लाग्ने करबापत शून्य दशमलव ५३७ प्रतिशत नगद लाभांश दिने प्रस्ताव पारित गरेको थियो ।
कम्पनीले सार्वजनिक गरेको गत आर्थिक वर्षकोे चौथोे त्रैमासिक वित्तीय विवरणअनुसार आर्थिक वर्ष २०७४/७५ र २०७३/७४ बीच तुलना गर्दा :
यो अवधिमा फाइनान्सको खुद नाफामा ३२ प्रतिशत कमी भएकोे छ । कम्पनीले यो अवधिमा ६ करोड ५४ लाख रुपैयाँ खुद मुनाफा कमाएको छ । अघिल्लो आर्थिक वर्षमा उसले ९ करोड ६० लाख खुद नाफा कमाएको थियो ।
पूँजी वृद्धिभएसँगै प्रतिशेयर आम्दानीलाई सन्तुलनमा राख्न कम्पनीलाई कठिन भइरहेको देखिन्छ । यो अवधिमा उसको पूँजी ३८ प्रतिशत वृद्धि भएकोे छ भने प्रतिशेयर आम्दानी १६ दशमलव ५१ रुपैयाँबाट घटेर ८ दशमलव १७ रुपैयाँमा आइपुगेको छ ।
निक्षेप र कर्जाको कुरा गर्दा उसले यो त्रैमासमा ५ अर्ब ४२ करोड निक्षेप उठाई ४ अर्ब ६७ करोड कर्जा प्रवाह गरेको छ ।
मुख्य आम्दानीको कुरा गर्दा खुद ब्याज आम्दानी अघिल्लो आवको यसै अवधिको तुलनामा ५ प्रतिशत वृद्धि भएर १६ करोड २२ लाख पुगेको छ ।
प्रोभिजनका लागि आम्दानीबाट ४ करोड ३२ लाख छुट्याउनुपर्दा फाइनान्सको सञ्चालन नाफा २८ प्रतिशत कम भएर ७ करोड ४७ लाख छ । साथै, यसै अवधिमा जोखीम कोषबाट रकम फिर्ता भएको छैन ।
यस अवधिमा फाइनान्सको निष्क्रिय कर्जामा वृद्धि भई २ दशमलव १० प्रतिशतमा पुगेको छ भने निष्क्रिय कर्जाका लागि ११० दशमलव ९५ प्रतिशत रकम व्यवस्था गरेको छ ।
समीक्षा अवधिमा फाइनान्सको बढ्दो ब्याज खर्चका कारण ब्याज आम्दानीको वृद्धि सुस्त भएको छ । साथै, प्रोभिजनका लागि अघिल्लो आवको भन्दा धेरै रकम छुट्याउनुपर्दा उसको सञ्चालन मुनाफा र खुद नाफा घटेको देखिन्छ । कम्पनीको निष्क्रिय कर्जामा देखिएको वृद्धि नकारात्मक पक्ष रहेको छ ।
यस कम्पनीको ८ अगष्ट, २०१८ मा अन्तिम कारोबार मूल्य १ सय २२ मा छ । यो अघिल्लो दिनको भन्दा २ रुपैयाँ अर्थात् १ दशमलव ६७ प्रतिशत बढी हो । यो दिन कम्पनीको २ सय कित्ता शेयरको कारोबार भएको छ । यो अघिल्लो कारोबार दिनको भन्दा २० कित्ता कम हो ।
चार्टमा देखिएबमोजिम गत २ महीनादेखि बजार प्रवृत्तिहीन रहेको र समकोण आकृतिमा सीमित रहेर मूल्यमा उतारचढाव भइरहेको देखिन्छ ।
एक्सपोनेन्सियल मुभिङ एभरेज (ईएमए) : मूल्य प्रवृत्तिहीन रहेकाले २० दिनको ईएमएले दिएको सङ्केत प्रभावकारी देखिँदैन ।
रिलेटिभ स्ट्रेन्थ इण्डेक्स (आरएसआई) : १४ दिनको आरएसआई ४७ अङ्कमा छ । यसको प्रवृत्तिले बजार सकारात्मक भइहालेको सङ्केत गरेको छैन ।
मैनबत्ती : अन्तिम दिनको मैनबत्तीले हतौडा आकृति बनाएको छ । यसले ५ दिनदेखि घटिरहेको मूल्यको प्रवृत्ति परिवर्तन हुन सक्ने सङ्केत गरे पनि अर्को कारोबार दिनको मैनबत्तीलाई पनि हेर्नुपर्ने हुन्छ ।
समग्र रूपमा हेर्दा मूल्य १ सय २८ भन्दा माथि स्थिर रहेमा बजार केही सकारात्मक हुन सक्ने सङ्केत गर्दछ । अर्को तत्कालीन प्रतिरोध १ सय ३८ को क्षेत्रमा रहेको छ । त्यस्तै, मूल्य १ सय १५ भन्दा तल स्थिर रहेमा बजार केही सच्चिन सक्ने देखिन्छ ।